送陳希周赴安福令
作者：陸游
朝代：宋

paragraphs: 補吏鶴嶺邊，尊公方玉立。
超遥籋風雲，餘子那可及。
天高鬼神惡，聞訃三日泣。
晚途見嗣子，握手悲喜集。
乘桴掠鯨波，信矣勇可習。
巉巉風骨峭，颶霧不能襲。
謂當上臺省，豈復論等級。
如何困無津，俛首臨一邑。
顧嗟六朝民，龍鍾垂八十。
肯來野水濱，半月解書笈。
吾杯僅容龠，安得看鯨吸。
佇立送歸鞍，霽日滿原隰。